A BIZOTTSÁG HATÁROZATA
(2008. december 16.)
a 2 500-2 690 MHz-es frekvenciasávnak a Közösségen belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról szóló 2008/477/EK határozattal kapcsolatban a Bolgár Köztársaság által kérelmezett eltérés engedélyezéséről
(az értesítés a C(2008) 8302. számú dokumentummal történt)
(Csak a bolgár nyelvű szöveg hiteles)
(2009/1/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra (1) („rádióspektrum-határozat”) és különösen annak 4. cikke (5) bekezdésére,
tekintettel a 2 500-2 690 MHz-es frekvenciasávnak a Közösségen belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról szóló, 2008. június 13-i 2008/477/EK bizottsági határozatra (2) és különösen annak 2. cikke (2) bekezdésére,
mivel:
(1)
A 2008/477/EK határozat értelmében a tagállamok legkésőbb a határozat hatálybalépésétől számított hat hónapon belül kötelesek gondoskodni a 2 500-2 690 MHz-es frekvenciasáv - meghatározott paramétereknek megfelelő és nem kizárólagos jellegű - kijelöléséről és az elektronikus hírközlési szolgáltatások nyújtására alkalmas földfelszíni rendszerek számára történő rendelkezésre bocsátásáról.
(2)
A 2008/477/EK bizottsági határozatnak megfelelően a tagállamoknak legkésőbb 2008. december 13-ig kell kijelölniük és rendelkezésre bocsátaniuk a 2 500-2 690 MHz-es frekvenciasávot.
(3)
A 2008/477/EK határozat 2. cikkének (2) bekezdése kimondja, hogy a tagállamok a 676/2002/EK határozat 4. cikkének (5) bekezdése szerinti eltérés útján átmeneti időszakot kérhetnek, amely során rádióspektrum-megosztási intézkedéseket alkalmazhatnak.
(4)
A Bolgár Köztársaság arról tájékoztatta a Bizottságot, hogy mivel az említett frekvenciasáv jelenleg nemzetbiztonsági rendeltetésű mobil elektronikus hírközlő berendezések számára van kizárólagosan fenntartva, nem áll módjában az előírt határidőre teljesíteni a 2008/477/EK határozatban foglalt követelményeket.
(5)
Ennek megfelelően a Bolgár Köztársaság egy 2008. október 22-én kelt levélben átmeneti eltérést kérelmezett ezen követelmények teljesítésétől annak érdekében, hogy egy más frekvenciatartományban működő, új nemzetbiztonsági mobil rádiókommunikációs rendszer megvalósításáig az említett berendezéseket továbbra is üzemeltetni tudja.
(6)
Az eltérés időtartama régiónként eltér. Vidin, Montana, Vraca, Lovecs, Pleven, Gabrovo, Veliko Tirnovo, Rusze, Targoviste, Razgrad, Sumen, Szilisztra, Dobrics és Várna (azaz az észak-bulgáriai) régió esetében 2009 végéig lenne engedélyezett az eltérés. Bulgária továbbá egészen 2010 végéig élhetne az eltéréssel Trjavna, Blagoevgrad, Pazardzsik, Plovdiv, Szmoljan, Kardzsali, Haszkovo, Sztara Zagora, Szliven, Jambol, Burgasz városában és környékén, valamint Szófia fővárosban és régiójában (azaz Bulgária déli részén), ám Szófia főváros és régiója esetében törekednie kellene a követelmények 2009-ig történő teljesítésére.
(7)
Bulgária az eltérés iránti kérelmét megfelelő indokolással alátámasztotta, külön kitérve a 2 500-2 690 MHz-es frekvenciasávot jelenleg igénybe vevő felhasználók által használható egyéb frekvenciák kiosztásának, az egy adott régióba tartozó összes reléállomás egyidejű átállításának, illetve az új közbiztonsági célú mobil hírközlési berendezések beszerzését finanszírozó pénzügyi források elkülönítésének szükségességére. Az átállás és a kötelezettségek teljesítésének helyzetét ismertető jelentés hozzájárulhat az átmeneti időszak megfelelő kezeléséhez.
(8)
A rádióspektrum-bizottság tagjai a testület 2008. október 2-i ülésén jelezték, hogy az átmeneti eltérés ellen nem emelnek kifogást.
(9)
A kérelmezett korlátozás nem késleltetné indokolatlan mértékben a 2008/477/EK határozat végrehajtását, és nem teremtene indokolatlan különbségeket a tagállamok között a piaci verseny vagy a szabályozás tekintetében. A kérelem megalapozott, és a 2008/477/EK határozat teljes végrehajtásának megkönnyítése érdekében az átmeneti eltérés indokolt,
ELFOGADTA EZT A HATÁROZATOT:
1. cikk
2008. október 22-én benyújtott kérelme alapján a Bolgár Köztársaság felhatalmazást kap arra, hogy a 2008/477/EK határozat végrehajtását Észak-Bulgáriában 2009. december 31-ig, Dél-Bulgáriában pedig 2010. december 31-ig, a 3. cikkben rögzített feltételek mellett elhalassza.
2. cikk
E határozat alkalmazásában:
-
Észak-Bulgária alatt Vidin, Montana, Vraca, Lovecs, Pleven, Gabrovo, Veliko Tirnovo, Rusze, Targoviste, Razgrad, Sumen, Szilisztra, Dobrics és Várna közigazgatási körzete értendő,
-
Dél-Bulgária alatt Trjavna város és környéke, Szófia főváros és régiója, valamint Blagoevgrad, Pazardzsik, Plovdiv, Szmoljan, Kardzsali, Haszkovo, Sztara Zagora, Szliven, Jambol és Burgasz közigazgatási körzete értendő.
3. cikk
Bulgária jelentésben köteles beszámolni a 2008/477/EK határozat végrehajtásáról: 2010. január 16-ig Bulgária északi része, valamint Szófia főváros és régiója vonatkozásában, 2011. január 16-ig pedig a Bolgár Köztársaság teljes területét illetően.
4. cikk
E határozat címzettje a Bolgár Köztársaság.
Kelt Brüsszelben, 2008. december 16-án.